Man verlam ná hoewe-aanval | Maroela Media
Peet van Wyk (46).
Peet van Wyk (46) is deur dokters meegedeel dat hy nie weer sal kan loop nie nadat hy vroeër die week tydens 'n hoewe-aanval in Bapsfontein, Gauteng, geskiet is.
"Gister was maar vir ons weer een van die moeilikste dae tot dusver oor die finaliteit dat Peet nou verlam is van sy middellyf af ondertoe. Sy long, lewer en gebreekte rib sal geleidelik vanself herstel, maar die koeël wat nog vassit by T10 in sy werwelkolom het sy ruggraat te erg beskadig," het sy familie laat weet.
Van Wyk sal volgende maand 'n operasie ondergaan waar daar gepoog sal word om die koeël te verwyder.
"Ons word bemoedig deur die uitgieting van soveel liefde en ondersteuning en gebede van honderde mense van oral af. Dit hou ons regop en aan die gang. Dis nou hef aan vorentoe met sy rehabilitasie en die skep van 'n nuwe leefwêreld vir hom en vir ons."
Volgens die familie bly hulle positief, optimisties en dankbaar. "Hy is oukei, sy gemoedstoestand ook, maar ons besef dat hy nog deur diep waters sal gaan en is gereed om hom daardeur ook te ondersteun. Ons is nooit 'n maklike lewe belowe nie, maar Krag van Bo af wel."
Van Wyk, 'n kitaaronderwyser, het Maandagaand laat op die stoep van sy huis gesit, toe twee mans hom oorrompel het.
Van Wyk se broer, Albertus, het gesê een van die mans was met 'n vuurwapen gewapen en die ander een met 'n graaf.
Hy het gevra wat hulle soek, maar is beveel om stil te bly. Sy ouers, Abrie en Ria, woon in hul eie huis op die hoewe en Peet het begin skree om hulle aandag te probeer trek.
Volgens Albertus het een van die mans sy broer met 'n graaf teen die kop geslaan, vermoedelik in 'n poging om hom stil te hou, waarna die man se makker Peet in die bors geskiet het.
"Hy het geval en gevoel sy bene word lam," het Albertus gesê.
Die rowers is in die huis in, waar hulle 'n ou skootrekenaar gegryp en gevlug het. Volgens Albertus is sy broer al twee keer vantevore besteel en was daar nie items van groot waarde in sy huis nie.
'n Inwoner van 'n aangrensende hoewe het die skoot gehoor en Peet se ouers gaan roep. Hulle het op hom afgekom waar hy voor die huis om hulp gelê en roep het.
Albertus het gesê verskeie bure het opgedaag om te kom help. Daar is druk op Peet se wond gesit om die bloeding te keer terwyl hulle sowat 'n uur lank op 'n ambulans gewag het. "Hy het in 'n stadium gesê hy kry nie meer asem nie en hulle het vir omtrent 'n uur lank asem in sy mond geblaas.
"My ma het haar eie kind aan die lewe gehou vir 'n uur en 'n half. In die ambulans kon hulle in 'n stadium nie 'n bloeddruk kry nie… Maar sy is 'n sterk vrou."
Peet is aanvanklik na die Pretoria-Oos-hospitaal geneem waar hy gestabiliseer is en is daarna na die Steve Biko- Akademiese Hospitaal oorgeplaas.
Die aanvallers is steeds soek.
Bapsfontein Gauteng plaasaanvalle
Meesterplan vir water: 'SA kort nie nog 'n SBO'
Sterkte aan al sy naasbestaandes. Ons is sedert April hierdie jaar deur soortgelyke trauma toe ons skoonseun in motorfietsongeluk was. Hy is van T6/7 na onder verlam. Wat dit verreger is dat die skuldige motorbestuurder wat van Zim afkomstig is en wat 'n stopteken verontagsaam het, nog nie eers aangekla is nie. SAPS slapgat verby. Sterkte
My vraag is hoekom laat ons die tipe dinge toe.
Ek bid elke aand vir ons almal hier in SA.
Ai. Hartseer. Onverdiend. Onverstaanbaar. Bid vir die persoon. Niks is onmoontlik nie.
Sterkte nog 'n blanke man wat met die land se ongevraagde geweld moet betaal om sy lewens omstandighede moet aanpas te opsigte goed wat geen gewetens het nie maak net wat hulle wil en kom niks oor die Vader ek hoop hulle gaan so gestraf word dat hulle nooit dit sal vegeet in hulle lewe of hiernamaals God slaap nie hulle moet net weet ????????